Fiat vil genoplive Multipla som lille elbil

Fiat leger med et af mærkets mest ikoniske navne. Den italienske bilproducent har præsenteret Multiplina Concept, der er tænkt som en moderne og elektrisk nyfortolkning af Fiat 600 Multipla fra 1956. Den oprindelige Multipla var en usædvanlig lille familiebil med overraskende god plads. Den nye Multiplina skal ifølge Fiat bygge videre på samme idé: maksimal udnyttelse af pladsen i en kompakt bil, der er skabt til byen.

Fiat kalder konceptet “det manglende led” mellem den lille Topolino og en almindelig bil. Med andre ord: en slags mini-familiebil til kunder, der vil have mere plads end i en elektrisk knallertbil, men som ikke nødvendigvis har brug for en traditionel elbil. Fiat-chef Olivier François beskriver Multiplina som en del af mærkets nye satsning på mikromobilitet.

– Med Topolino, TRIS og vores vision for fremtiden, Multiplina, bygger vi videre på vores arv og skaber et komplet økosystem til morgendagens byer, siger han.

Smart idé – men mange ubesvarede spørgsmål

På papiret giver Multiplina god mening. Mange europæiske storbyer bliver tættere, parkeringspladserne færre, og små elbiler kan blive et reelt alternativ til både nummer to-bilen og korte byture i større SUV’er. Men Fiat holder stadig kortene tæt til kroppen. Der er ingen oplysninger om batteristørrelse, rækkevidde, pris, produktion eller lanceringsdato. Derfor er Multiplina foreløbig mere et signal om retning end en bil, forbrugerne kan skrive sig op til.

Det er også værd at bemærke, at Fiat pakker nyheden ind i store ord om “økosystemer” og “morgendagens byer”. For kunderne bliver det mere jordnært: Kan den køre langt nok, koste lidt nok og rumme nok til hverdagen?

Multipla-navnet kan blive Fiats stærkeste kort

Fiat har i forvejen haft succes med Topolino, som ifølge mærket blev Europas mest solgte elektriske quadricycle i 2025. Ordrerne i andet kvartal 2026 ligger angiveligt 30 procent over niveauet året før.

Fiat Topolino.

Alligevel er Multiplina den mest interessante del af Fiats nye mikromobilitetsplan. Topolino er charmerende, men begrænset. TRIS er en trehjulet arbejdshest, som Fiat nu også vil bruge til mobile kaffeløsninger i samarbejde med Caffè Vergnano. Multiplina kan derimod blive noget bredere: en lille, praktisk og elektrisk bil med plads nok til at give mening i hverdagen.

Men først skal italienerne vise, at Multiplina ikke bare er endnu et nuttet koncept med historisk navn – men en reel bil til rigtige mennesker.